CELEX: 32013R1133
Language: sk
Date: 2013-11-07 00:00:00
Title: Vykonávacie nariadenie Komisie (EÚ) č. 1133/2013 zo 7. novembra 2013 , ktorým sa schvaľuje nepodstatná zmena špecifikácie názvu zapísaného do Registra chránených označení pôvodu a chránených zemepisných označení [Kaki Ribera del Xúquer (CHOP)]

13.11.2013   
            
            
               SK
            
            
               Úradný vestník Európskej únie
            
            
               L 302/22
            
         VYKONÁVACIE NARIADENIE KOMISIE (EÚ) č. 1133/2013
   zo 7. novembra 2013,
   ktorým sa schvaľuje nepodstatná zmena špecifikácie názvu zapísaného do Registra chránených označení pôvodu a chránených zemepisných označení [Kaki Ribera del Xúquer (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 53 ods. 2 druhý pododsek,
   keďže:
   
               (1)
            
            
               V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Španielska o schválenie zmeny špecifikácie chráneného označenia pôvodu „Kaki Ribera del Xúquer“ zapísaného do registra na základe nariadenia Komisie (ES) č. 245/2002 (2).
            
         
               (2)
            
            
               Cieľom žiadosti je zmeniť špecifikáciu tak, aby sa spresnil opis produktu začlenením limitov maximálnej povolenej tolerancie miernych nedokonalostí, ktoré sa môžu objaviť na šupke produktu.
            
         
               (3)
            
            
               Komisia danú zmenu preskúmala a dospela k záveru, že je opodstatnená. Vzhľadom na to, že ide o nepodstatnú zmenu v zmysle článku 53 ods. 2 tretieho pododseku nariadenia (EÚ) č. 1151/2012, Komisia ju môže schváliť bez uplatnenia postupu stanoveného v článkoch 50 až 52 uvedeného nariadenia,
            
         PRIJALA TOTO NARIADENIE:
   Článok 1
   Špecifikácia chráneného označenia pôvodu „Kaki Ribera del Xúquer“ sa mení v súlade s prílohou I k tomuto nariadeniu.
   Článok 2
   V prílohe II k tomuto nariadeniu sa nachádza konsolidovaný jednotný dokument, ktorý obsahuje hlavné prvky špecifikácie.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. novembra 2013
      
         
            Za Komisiu v mene predsedu
         
         Dacian CIOLOȘ
         
            člen Komisie
         
      
   
   
      (1)  Ú. v. EÚ L 343, 14.12.2012, s. 1.
   
      (2)  Ú. v. ES L 39, 9.2.2002, s. 12.
   
      PRÍLOHA I
      V špecifikácii chráneného označenia pôvodu „Kaki Ribera del Xúquer“ sa schvaľuje táto zmena:
      Časť opisu produktu, v ktorej sa odkazuje na nedokonalosti, ktoré sa na ňom môžu objaviť, má znieť takto:
      „Dužina ovocia nesmie byť poškodená, mierne nedokonalosti šupky, ktoré neovplyvňujú celkový stav produktu, jeho kvalitu, trvanlivosť a vzhľad v obale, môžu byť prípustné za týchto podmienok:
      
                  —
               
               
                  maximálne 1 cm2 celkového povrchu v prípade nedokonalostí pozdĺžneho alebo obdĺžnikového tvaru. Maximálna povolená tolerancia je 2 cm2 a nikdy nesmie presiahnuť 20 % plodu. V oboch prípadoch sa v normách kvality regulačnej rady stanovujú jednotlivé limity podľa druhu nedokonalosti,
               
            
                  —
               
               
                  plocha zodpovedajúca kruhu s maximálnym priemerom 1,5 cm v prípade nedokonalostí okrúhleho tvaru. Maximálna povolená tolerancia je 2,5 cm a nikdy nesmie presiahnuť 20 % plodu. V oboch prípadoch sa v normách kvality regulačnej rady stanovujú jednotlivé limity podľa druhu nedokonalosti.“
               
            
   
      PRÍLOHA II
      
         KONSOLIDOVANÝ JEDNOTNÝ DOKUMENT
      
      Nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1)
      
      
         „KAKI RIBERA DEL XÚQUER“
      
      ES č.: ES-PDO-0105-0114 – 1.4.2011
      
         CHZO () CHOP (X)
      
      1.   Názov
      
      „Kaki Ribera del Xúquer“
      2.   Členský štát alebo tretia krajina
      
      Španielsko
      3.   Opis poľnohospodárskeho výrobku alebo potraviny
      
      3.1.   Druh výrobku
      
      
                  Trieda 1.6.
               
               
                  Ovocie, zelenina a obilniny v pôvodnom stave alebo spracované
               
            3.2.   Opis výrobku, na ktorý sa vzťahuje názov uvedený v bode 1
      
      Ovocie kaki (Diospyros kaki) odrody „žiarivá červená“, určené na konzumáciu v čerstvom stave. Ide o bobuľu, ktorá sa bežne formuje partenokarpiou. Keďže ide o vývin plodu bez predchádzajúceho oplodnenia, toto ovocie neobsahuje semená.
      Charakteristické vlastnosti ovocia: v čase zberu má žlto-oranžovú farbu a po dozretí jasnú červenú. Polopriľnavá šupka má priemernú hrúbku. Pevná dužina má v čase zberu červeno-oranžovú farbu a po dozretí jasnú červenú. Kaki má horkastú chuť, ktorá sa po dozretí mení na sladkú, pri priečnom reze má okrúhly tvar a pri pozdĺžnom reze mierne predĺžený tvar.
      Pri expedovaní musí kaki spĺňať tieto podmienky:
      
                  —
               
               
                  musí byť celé,
               
            
                  —
               
               
                  musí mať kalich a stopku,
               
            
                  —
               
               
                  musí byť nepoškodené (plody, ktoré majú poškodenú alebo nahnitú dužinu, sú vylúčené),
               
            
                  —
               
               
                  musí byť čisté, bez akýchkoľvek viditeľných cudzích látok,
               
            
                  —
               
               
                  musí byť bez nadmernej povrchovej vlhkosti,
               
            
                  —
               
               
                  musí byť bez akéhokoľvek cudzieho zápachu a/alebo chuti.
               
            Plody ovocia kaki, na ktoré sa vzťahuje označenie pôvodu, musia mať priemer aspoň 61 mm.
      Dužina ovocia nesmie byť poškodená, mierne estetické nedokonalosti šupky, ktoré neovplyvňujú celkový stav produktu, jeho kvalitu, trvanlivosť a vzhľad v obale, môžu byť prípustné za týchto podmienok:
      
                  —
               
               
                  maximálne 1 cm2 celkového povrchu v prípade estetických nedokonalostí (ktoré nijako neovplyvňujú dužinu ovocia) pozdĺžneho alebo obdĺžnikového tvaru. Maximálna povolená tolerancia je 2 cm2 a nikdy nesmie presiahnuť 20 % plodu. V oboch prípadoch sa v normách kvality vzťahujúcich sa na chránené označenie pôvodu „Kaki Ribera del Xúquer“ stanovujú jednotlivé limity podľa druhu nedokonalosti,
               
            
                  —
               
               
                  plocha zodpovedajúca kruhu s maximálnym priemerom 1,5 cm v prípade estetických nedokonalostí (ktoré nijako neovplyvňujú dužinu ovocia) okrúhleho tvaru. Maximálna povolená tolerancia je 2,5 cm a nikdy nesmie presiahnuť 20 % plodu. V oboch prípadoch sa v normách kvality vzťahujúcich sa na chránené označenie pôvodu „Kaki Ribera del Xúquer“ stanovujú jednotlivé limity podľa druhu nedokonalosti.
               
            3.3.   Suroviny (len pri spracovaných výrobkoch)
      
      —
      3.4.   Krmivo (len pri výrobkoch živočíšneho pôvodu)
      
      —
      3.5.   Špecifické kroky výroby, ktoré sa musia uskutočniť v označenej zemepisnej oblasti
      
      Všetky fázy produkcie sa musia uskutočniť v označenej zemepisnej oblasti.
      3.6.   Špecifické pravidlá krájania, strúhania, balenia atď.
      
      —
      3.7.   Špecifické pravidlá označovania
      
      Kontrolný orgán môže preskúmať obchodné etikety každého jednotlivého operátora, aby sa dohliadalo nad správnym používaním nomenklatúry a loga chráneného označenia pôvodu. Povinne sa na nich musí uvádzať „denominación de origen protegida ‚Kaki Ribera del Xúquer‘ “.
      4.   Stručné vymedzenie zemepisnej oblasti
      
      Oblasť produkcie zahŕňa pôdy, ktoré majú kvalitatívne vlastnosti požadované pre túto plodinu, v týchto komúnach: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón, ktoré tvoria súčasť provincie Valencia v regióne Comunitat Valenciana.
      Ovocie kaki sa v tejto oblasti pestuje približne na 1 300 hektároch.
      5.   Súvislosť so zemepisnou oblasťou
      
      5.1.   Špecifickosť zemepisnej oblasti
      
      
         Pôvod
      
      Persimon je ovocný strom čeľade Ebenaceae s pôvodom v Číne, kde sa jeho pestovanie začalo v ôsmom storočí. V priebehu druhej polovice 19. storočia sa pestovanie ovocia kaki rozšírilo aj do východnej Európy a v Španielsku sa objavilo okolo roku 1870. V súčasnosti sa národná produkcia sústreďuje najmä v regióne Communitat Valenciana, v ktorom sa nachádza oblasť chránená označením pôvodu „Kaki Ribera del Xúquer“, z ktorej pochádza 50 % celkovej produkcie tohto ovocia.
      „Žiarivo červené“ kaki sa objavilo spontánne po zasadení semien na hranici jednej parcely v komúne Carlet. Približne v roku 1960 sa prvá homogénna výsadba zaštiepila v komúne Alcudia a bola predzvesťou rýchleho rozvoja pestovania tejto odrody v regióne.
      
         Povaha zemepisnej oblasti
      
      Ribera del Xúquer je prirodzeným regiónom v provincii Valencia, ktorý je obklopený veľkým kvartérnym údolím alebo riečnou nížinou s vodným tokom Júcar (Xúquer vo valencijskom nárečí) a jeho prítokom Magro.
      Veľká časť pôdy, na ktorej sa toto ovocie pestuje, sa nachádza v nižšie položených oblastiach okolo brehov riek Júcar a Magro, ktorých pôda je veľmi bohatá na živiny a kompaktná. Ide o naplavenú pôdu, ktorá je výsledkom hromadenia nánosov pochádzajúcich z rieky Júcar a jej prítokov, ktoré prichádzajú z horských masívov. Okrem toho sa na spodnej časti miernych svahov údolia nachádza koluviálna pôda ružovej farby, ktorá je mäkká a mimoriadne vhodná na intenzívne obrábanie.
      V oblasti prevláda mierne podnebie s priemernou ročnou teplotou 17 °C – v januári sa priemerná teplota pohybuje v rozmedzí 9 až 10 °C a v auguste v rozmedzí 24 až 25 °C. Keďže je v tejto oblasti len slabá oblačnosť, priemerné ročné zrážky nepresahujú 400 až 500 mm za rok. Plodiny pred mrazom chránia okolité kopce, najmä v údoliach prítokov riek.
      5.2.   Špecifickosť výrobku
      
      „Žiarivo červená“ odroda je pôvodná odroda tejto oblasti, ktorá je výsledkom spontánnej mutácie inej miestnej odrody a ktorá je v dôsledku toho dokonale prispôsobená regiónu Ribera del Xúquer, kde sa táto plodina môže pestovať pri optimálnych podmienkach.
      Plody ovocia kaki, ktoré sa pestujú v chránenej oblasti, majú väčší pomer výšky a priemeru a špicatejší tvar. „Kaki Ribera del Xúquer“ sa odlišuje svojím špicatým, viac ako zvyčajne predĺženým tvarom, v dôsledku čoho má väčší pomer výšky a priemeru, čo ovociu vypestovanému v chránenej oblasti dodáva charakteristický tvar, ku ktorému sa pridáva väčšia priemerná veľkosť, než v iných oblastiach produkcie, a to z dôvodu mierneho podnebia a neprítomnosti extrémnych teplôt v oblasti.
      „Kaki Ribera del Xúquer“ má takisto charakteristickú, silno červenú farbu a po dozretí sladkú chuť, ktorá pochádza zo skoršej fázy zretia vďaka podmienkam, ktoré v danej oblasti prevládajú. Ovocie sa môže takisto zberať ešte pred dozretím, pričom technika na elimináciu horkosti umožňuje, aby sa predávalo s pevnou dužinou s veľmi sladkou chuťou, a zabezpečuje typickú chuť plodov kaki vypestovaných v regióne Ribera del Xúquer.
      5.3.   Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)
      
      O regióne Ribera del Xúquer sa hovorí, že je kolískou „žiarivo červeného“ kaki, pretože práve v tomto regióne sa táto odroda objavila prvýkrát v dôsledku spontánnej mutácie. V súčasnosti je toto ovocie v regióne a na trhu dobre etablované.
      Osobitosť pôdnych a klimatických podmienok uvedenej zemepisnej oblasti sa odráža vo vlastnostiach ovocia kaki.
      Kombinácia mierneho podnebia, ktoré má pôvod v blízkosti Stredozemného mora, a koluviálnej pôdy, ktorá je výsledkom prítomnosti vodných tokov Júcar a Magro obklopujúcich daný región, dodáva ovociu „Kaki Ribera del Xúquer“ jeho hlavné poznávacie vlastnosti, konkrétne špicatejší tvar, ktorý má za následok väčší pomer výšky a priemeru; väčšiu veľkosť a osobitné sfarbenie zrelého plodu.
      
         Odkaz na uverejnenie špecifikácie
      
      [Článok 5 ods. 7 nariadenia Rady (ES) č. 510/2006]
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  Ú. v. EÚ L 93, 31.3.2006, s.12. Nahradené nariadením Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).